b'\n_START_ARTICLE_\nBP\n_START_SECTION_\nAjalugu\n_START_PARAGRAPH_\nBP ajalugu algas 1901. aasta mais, kui P\xc3\xa4rsia \xc5\xa1ahh andis William Knox D\'Arcyle kontsessiooni nafta otsimiseks. D\'Arcy avastas naftat 1908. aasta mais. See oli esimene majanduslikult t\xc3\xa4helepanuv\xc3\xa4\xc3\xa4rne naftaleiukoht L\xc3\xa4his-Idas. 14. aprillil 1909 moodustati Inglise-P\xc3\xa4rsia Naftakompanii, esialgu Birma Naftakompanii t\xc3\xbctarettev\xc3\xb5ttena, et seda leiukohta ekspluateerima hakata. 1935 sai see iseseisvaks Inglise-Iraani Naftakompanii (AIOC) nime all._NEWLINE_P\xc3\xa4rast Teist maailmas\xc3\xb5da hakkas Iraanis kasvama surve valitsusele muuta kontsessioonileping Iraanile kasulikumaks. Nii valitsus kui AIOC seisid sellele kavale esialgu vastu. Kuid 1951. aasta m\xc3\xa4rtsis m\xc3\xb5rvati l\xc3\xa4\xc3\xa4nemeelne peaminister Ali Razmara ja parlament valis tema asemele rahvuslase Mohammed Mosaddeghi. Sama aasta aprillis v\xc3\xb5ttis parlament \xc3\xbchel h\xc3\xa4\xc3\xa4lel vastu seaduse, millega kogu naftat\xc3\xb6\xc3\xb6stus natsionaliseeriti. AIOC p\xc3\xb5hjal moodustati Iraani Riiklik Naftakompanii. Suurbritannia valitsus kaebas selle otsuse Haagi rahvusvahelisse kohtusse, kuid j\xc3\xa4i kaotajaks._NEWLINE_1953. aasta kevadel k\xc3\xa4skis USA president Dwight Eisenhower Luure Keskagentuuril organiseerida Iraanis riigip\xc3\xb6\xc3\xb6rde. See operatsioon sai tuntuks koodnime Operatsioon Ajax all. Operatsiooni olid kaasatud Iraani \xc5\xa1ahh ja s\xc3\xb5jav\xc3\xa4elased ning Suurbritannia valitsus toetas seda rahaliselt. Operatsioon \xc3\xb5nnestus ning 19. augustil 1953 Mosaddegh kukutati ja vangistati. V\xc3\xb5imule tulid \xc5\xa1ahh ja l\xc3\xa4\xc3\xa4nemeelne kindral Fazlollah Zahedi._NEWLINE_P\xc3\xa4rast riigip\xc3\xb6\xc3\xb6ret muudeti Iraani Riiklik Naftakompanii rahvusvaheliseks konsortsiumiks, millest pool kuulus v\xc3\xa4liskapitalile ja pool Iraanile, kuid iraanlasi ei lubatud ettev\xc3\xb5tte direktorite n\xc3\xb5ukogusse ning Iraani audiitoritel ega teistel ametnikel polnud \xc3\xb5igust selle raamatupidamist kontrollida. Ettev\xc3\xb5te sai tagasi oma endise nime (AIOC). Lisaks otsustati, et \xc3\xbckski ettev\xc3\xb5te ei tohi kontrollida kogu Iraani naftat\xc3\xb6\xc3\xb6stust nagu enne riigip\xc3\xb6\xc3\xb6ret. AIOC sai Iraani naftast 40%, 40% l\xc3\xa4ks viiele USA naftaettev\xc3\xb5ttele ning 20% l\xc3\xa4ks Royal Dutch Shellile ja Prantsuse Naftakompaniile, mis t\xc3\xa4nap\xc3\xa4eval kannab nime Total S.A._NEWLINE_1954 muutis AIOC oma nime: selleks sai British Petroleum Company. 1959 laiendas ta oma tegevust v\xc3\xa4ljapoole L\xc3\xa4his-Ida, alustades t\xc3\xb6\xc3\xb6d Alaskal. 1965 sai ta esimeseks ettev\xc3\xb5tteks, kes hakkas naftat puurima P\xc3\xb5hjameres._NEWLINE_British Petroleum tegutses Iraanis kuni Iraani revolutsioonini, mis toimus 1979. V\xc3\xb5imule tulnud islamivalitsus natsionaliseeris kogu riigis toimuva naftat\xc3\xb6\xc3\xb6stuse ilma kompensatsioonita. Sellest ajast pole British Petroleum enam Iraanis tegutsenud._NEWLINE_Aastatel 1998\xe2\x80\x932000 (p\xc3\xa4rast \xc3\xbchinemist Amocoga) kandis ettev\xc3\xb5te l\xc3\xbchikest aega nime BPAmoco._NEWLINE_20. aprillil 2010 toimus BP heaks t\xc3\xb6\xc3\xb6tanud naftaplatvormil "Deepwater Horizon" plahvatus ja puhkes tulekahju. \xc3\x9clej\xc3\xa4rgmisel p\xc3\xa4eval platvorm uppus. Kokku sai selle k\xc3\xa4igus surma 11 inimest. Tekkis ulatuslik naftareostus._NEWLINE_BP lubas v\xc3\xb5itluseks naftareostusega kulutada 7 miljonit USA dollarit p\xc3\xa4evas. V\xc3\xb5rdluseks: 2010. aasta I kvartalis sai BP kasumit keskmiselt 61 miljonit dollarit p\xc3\xa4evas._NEWLINE_BP aktsiatest kuulub Suurbritannia kodanikele umbes 40% ja USA kodanikele umbes 39%. BP maksab v\xc3\xa4lja seitsmendiku k\xc3\xb5igist dividendidest, mis Suurbritannias \xc3\xbcldse v\xc3\xa4lja makstakse. Sel p\xc3\xb5hjusel moodustab BP paljude pensionifondide investeeringutest olulise osa._NEWLINE_"Deepwater Horizoni" \xc3\xb5nnetuse tulemusena langes BP aktsia v\xc3\xa4\xc3\xa4rtus rohkem kui poole v\xc3\xb5rra, olles 20. aprillil 2010 60,57$ ja 9. juunil 29,20$. 2010. aasta l\xc3\xb5puks oli aktsia t\xc3\xb5usnud 44,14$-ni _NEWLINE_2011. aastal s\xc3\xb5lmisid BP ja Vene riiklik naftafirma Rosneft 16 miljardi USA dollari v\xc3\xa4\xc3\xa4rtuses aktsiate vahetuslepingu, mille k\xc3\xa4igus Vene riiklik naftafirma Rosneft sai 5% BP ja BP 9,5% Rosnefti aktsiatest, lisaks BP poolt eelnevalt omandatud 1,2% aktsiatele. Ettev\xc3\xb5tted on leppinud kokku ka kolme litsentseeritud Vene arktilise mandrilava bloki uurimise ja arendamise asjus, mille piirkond on pindalalt ja perspektiividelt v\xc3\xb5rdne Suurbritannia osaga P\xc3\xb5hjamerest. Kokkulepet kinnitati ametlikult paar tundi p\xc3\xa4rast seda, kui BP tegevjuht Bob Dudley kohtus Venemaa peaministri Vladimir Putiniga.'